ไฟแนนซ์ทูเดย์
กระแสโยกย้าย ขรก.คลัง รับรัฐบาลใหม่
31 ส.ค. 2554

กระแสโยกย้าย ขรก.คลัง รับรัฐบาลใหม่
โดย..ช.ชดา 
ยังกระหึ่มไปทั่วโดยเฉพาะการโยกปลัดตุ้ม อารีพงศ์ ภู่ชอุ่ม ปลัดกระทรวงการคลังออกจากเก้าอี้โทษฐานเป็นคนใกล้ชิดพรรคประชาธิปัตย์ แถมอธิบดีกรมภาษีต่างๆ ก็ถูกจับตาว่าจะถูกโยกย้าย และใช้คนในสายขั้วการเมืองใหม่ขึ้นมาทำงานแทน
ใครก็บอกว่าเป็นธรรมดาที่ใครมาเป็นใหญ่ก็ต้องใช้คนของตัวเอง เรื่องนี้ ช.ชดา เห็นว่าไม่ถูกต้อง เพราะคนที่เข้ามารับราชการหากทำงานด้วยความซื่อสัตย์สุจริต ไม่อิงการเมืองก็ไม่มีโอกาสเติบโต ไม่มีความก้าวหน้าในอาชีพ ใครจะมาทำงานสำคัญนี้ให้กับบ้านเมือง
หากการเปลี่ยนแปลงจะทำให้ปลัดกระทรวงการคลัง และอธิบดีกรมกองต่างๆ ถูกโยกย้ายขอจงอย่าได้กลัวและอย่าได้เสียใจ ใครมาทำงานในช่วงนี้นับเป็นทุกขลาภ ดูนโยบายไม้หลักปักขี้เลนของรัฐบาลที่เปลี่ยนไปเปลี่ยนมา ขึ้นต้นเป็นลำไม้ไผ่ พอเหลาลงไปกลายเป็นกระบอกข้าวหลาม เห็นแล้วขอบอกว่าข้าราชการประจำเหนื่อย




จับตาโครงการหวยบนดินที่จะแปลงร่างมาในรูปหวยออนไลน์ให้ดี หากรัฐบาลไม่มีทางหาเงินมาใช้ทำโครงการประชานิยมแล้วละก็ ความคิดเอาหวยใต้ดินขึ้นมาอยู่บนดินจะมาแน่ ซึ่งอันนี้ ช.ชดา เห็นว่าเมื่อห้ามไม่ได้ก็ให้มาอยู่ในที่ในทางดีกว่า รัฐยังได้ภาษีดีกว่าให้เงินไปวนเวียนในมือเจ้ามือหวยใต้ดิน ที่ไม่เสียภาษีเสียด้วย 
ขนาดคนขับรถนายกฯ ยังพูดโต้งๆ ว่าถูกหวยเลขท้ายรถยนต์ของท่านยิ่งลักษณ์ เมื่องวดที่แล้ว ทั้งที่มันผิดกฎหมายก็ไม่เห็นมีใครถามหาจะไปจับเจ้ามือที่รับแทงกันเลย
ไม่น่าเชื่อ ปรัชญ์ สิงหเสนี ซีอีโอ พรูเด็นเชียล ประกันชีวิต จัดโรดโชว์รีครูตนักขายหน้าใหม่ แค่เดือน มิ.ย.เดือนเดียวได้ถึง 354 คน
ธนาคาร ซีไอเอ็มบี ไทย เปิดตัวแคมเปญสุดเด็ด “Get with Gang เพื่อนเยอะได้แยะ” แจกของรางวัลแบบถล่มทลาย ง่ายแค่ปลายนิ้วคลิก เพียงคุณมีบัญชี facebook แล้วเข้าไปร่วมสนุกที่ www.facebook.com/cimbthai/xxx ก็มีสิทธิลุ้นรางวัล ตั้งแต่วันนี้ถึง 30 ก.ย. 2554 ประกาศรายชื่อผู้โชคดี 15 ต.ค. ที่ www.facebook.com/ cimbthai